paragraph_text: Bulonjska šuma je sve što je preostalo od nekadašnje hrastove šume Ruvre, koja se prvi put spominje 717. Hilderik II. dao je zemljište na korištenje moćnom opatu od Saint Denisa, koji je sagradio značajan broj samostana. Filip II. je otkupio najveći dio šume od redovnika, kako bi osnovao lovište na kraljevskom zemljištu. Godine 1256. Izabela od Francuske, sestra Luja IX. Svetoga, ustanovila je Opatiju Longchamp. Bulonjska šuma je nazvana po gradu Boulogne-sur-Mer, u koji je Filip IV. išao na hodočašće.